Sagunt a Escena oferirà una àmplia programació de companyies i grups valencians en l'edició de 2020
15 de juny 2020

![Imagen 1](/media/xtzlbrz5/78maq_web_img28472.jpg)

L'edició que farà 37 del festival Sagunt a Escena ja està en marxa. La Conselleria d'Educació, Cultura i Esport de la Generalitat Valenciana, mitjançant el paquet de mesures ‘reaCtivem’ per a ajudar i acompanyar en la represa i reconstrucció cultural valenciana a causa dels efectes provocats per la COVID-19, es marca com una de les mesures importants reprogramar tot el que siga possible i mantindre una programació cultural factible, sempre que les autoritats sanitàries ho permeten i definisquen en cada escenari mesures de seguretat en els aforaments culturals.

En este sentit, del 4 d'agost al 5 de setembre tornarà a la ciutat el festival d'arts escèniques Sagunt a Escena, davall el lema ‘Recuperem l’escena’. La programació de 2020 inclourà vora 40 propostes amb la qual cosa esta es convertirà en l'edició amb més espectacles de la història del festival. Cal recordar que la Generalitat Valenciana, a través de la Conselleria de Cultura, ha augmentat en 100 000 euros respecte al que serà el pressupost total del festival. El Sagunt a Escena és un festival organitzat per l'Institut Valencià de Cultura i per l'Ajuntament de Sagunt, i compta també amb la col·laboració de la Diputació de València i de diverses entitats privades.

A més esta edició compta amb una major presència de companyies valencianes en tots els seus espais d'exhibició «**perquè és una obligació promoure  els i les professionals de les arts escèniques valencianes i iniciar aquest camí que ens porta a recuperar espais, recuperar espectacles i permetre que el treball dels artistes ens ajude a nosaltres, els espectadors, a recuperar també les sensacions que ens produeixen les paraules, els gestos, la música i tot el que tan sols les arts escèniques en directe ens poden oferir**», ha declarat la secretària autonòmica de Cultura, Raquel Tamarit. Dels vora 40 espectacles d'arts escèniques i musicals, més d'una vintena seran de grups i companyies valencians.

El director general de l'Institut Valencià de Cultura, Abel Guarinos, ha avançat que enguany «**el festival oferirà en tots els espais diverses estrenes absolutes, entre els quals ja es poden destacar _R-Minds_, la primera producció de teatre de carrer en la història del IVC; _Saguntilíada_, de Paco Zarzoso, a càrrec de la Hongaresa Teatre; _Los nueve_, de Gossos Danesos, a l'Auditori Joaquín Rodrigo, o _Divina aberració_, de Cashalada, en la pujada al castell**».

En els últims anys, i en cadascuna de les successives edicions, el festival ha tingut una línia argumental que feia de fil conductor per a tots els espectacles exhibits. Per a esta edició, i tenint en compte les circumstàncies, segons el director del festival, Juan Vicente Martínez Luciano, el títol que s'ha triat «**és precisament l'objectiu que volem aconseguir: que els professionals de l'escena, les institucions i, sobretot, el públic, recuperen els escenaris del festival i, per extensió, tots els escenaris de les arts escèniques valencianes després de l'obligat parèntesi**».​

*   [](http://www.facebook.com/sharer.php?u=https://aytosagunto.es/va/actualitat/sagunt-a-escena-oferira-una-amplia-programacio-de-companyies-i-grups-valencians-en-l-edicio-de-2020/ "Facebook")
*   [](http://twitter.com/share?url=https://aytosagunto.es/va/actualitat/sagunt-a-escena-oferira-una-amplia-programacio-de-companyies-i-grups-valencians-en-l-edicio-de-2020/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-a-escena-oferira-una-amplia-programacio-de-companyies-i-grups-valencians-en-l-edicio-de-2020/ "Linked In")
*   [](mailto:?body=https://aytosagunto.es/va/actualitat/sagunt-a-escena-oferira-una-amplia-programacio-de-companyies-i-grups-valencians-en-l-edicio-de-2020/)